Here is a page extracted from Wikipedia that may contain CSS, HTML, and a lot of unformatted text.

Title: كونستانتين كافافيس
Content: كونستانتين بيترو كافافيس او قسطنطين كفافيس ، (باليونانى : Κωνσταντίνος Π. Καβάφης) ( بالحروف اللاتينى : Konstantinos Petrou Kavafis ) (اسكندريه ، 29 ابريل 1863 – اسكندريه ، 29 ابريل 1933) كان صحفى و شاعر بيعتبروه من اعظم شعرا اليونان فى العصر الحديث. كافافيس اتولد و مات فى اسكندريه فى مصر و يوم ميلاده و وفاته زى بعض ( 29 ابريل )، و نشر اكتر من 154 قصيده.اترجمت اعماله لسبعين لغه.

حياته 
كونستانتين كافافيس كان حفيد تاجر الماظ يونانى و ابوه كان راجل اعمال و امه من الطبقه الارستقراطيه. و كان الابن التاسع بعد بنت اسمها " هيلينى " ماتت و هى صغيره ، و لانها كانت البنت الوحيده حاولت امه تعوضها بمعاملة كفافيس كبنت فكانت بتدلعه قوى و تلبسه هدوم بنات و تسرح له شعره و تضفرهوله و كان على طول معاها و فيه بيقولو ان ده السبب فى انه طلع خجول و منطوى و ما بيعتمدش على نفسه. أخد كافافيس دبلوم تجاره و اشتغل سمسار و موظف. و بعد ما اتوفت امه اللى كان بيحبها قوى سنة 1899 اتوفى اكبر اخواته جورج ( 1900 ) و أخواته اريستيديس ( 1902 ) و الكسندر اللى كان احب اخواته ليه ( 1903 ) و جون ( 1923 ) و بول ( 1920 ). و فى سنة 1923 اتصاب كفافيس بمرض سرطان الحنجره و عمل عمليه و ضاعت منه القدره ع الكلام و قضى اخر ايامه فى المستشفى اليونانى فى اسكندريه.

اعماله 
كونستانتين كافافيس إبتدا كتابة الشعر و هو عنده 19 سنة و نشر اول مجموعة مطبوعه من أشعاره لما بقى عنده 41 سنه ، نشر اول مجموعه سنة 1904 و كانت بتتكون من اربعتاشر قصيده ، و فى سنة 1910 نشر مجموعته التانيه و كانت عباره عن الاربعتاشر قصيده بتاعة المجموعه الاولى و عليها اتناشر قصيده جديده ، و نشرت له مجلة " الحياة الجديدة " قصايد من سنة 1908 لسنة 1918 و مع مرور الوقت اتجاوزت شهرته اسكندريه و وصلت للأفاق العالميه. كونستانتين كافافيس اتنشر له اكتر من 154 قصيده و اترجمت اعماله لسبعين لغه.

متحفه 
اتحول بيت كافافيس الموجود فى الدور التالت فى عماره قديمه ورا مسرح سيد درويش فى محطة الرمل لمتحف. قبل ما يتحول لمتحف كانو عملوه بنسيون اسمه " بنسيون امير " لكن القنصليه اليونانيه فى اسكندريه اشترته و حولته لمتحف سنة 1991. اتحط فى المتحف قناع الدفن بتاع كافافيس و موبيليا و هدايا من الكنيسه اليونانيه و مؤلفاته و شرايط عليها قصايده متلحنه و نصوص مكتوبه بخط ايده و ايقونات و مجلد ضخم اسمه " دليل اسكندريه " فيه صور قديمه نادره و فيه على الحيطه لوحه زيتيه للخديوى اسماعيل اللى كان صاحب ابو كفافيس ، و اتحطت يافطه رخام اسود عند مدخل العماره مكتوب عليها " فى البيت ده عاش كفافيس اخر خمسه و عشرين سنه من حياته " . رئيس اليونان زار متحف كفافيس .

شوف كمان 
 جايزة كافافيس

مصادر 
 نبيل أبوشال ، كفافيس.. الشعر على ضوء "لمبة جاز"، المصرى اليوم، عدد 1979، 13 نوفمبر 2009.

مصريين يونانيين
مواليد 1863
وفيات 1933
كتاب بايسكشوال
يونانيين متمصرين
بريطانيين يونانيين
اسكندرانيه
شعرا يونانيين
صحفيين يونانيين
صحفيين مصريين
مثليين